ROMÂNIA

**JUDEŢUL SUCEAVA**

**MUNICIPIUL CÂMPULUNG MOLDOVENESC**

**CONSILIUL LOCAL**

**PROCES VERBAL**

**al şedinţei ordinare a Consiliului Local**

**al Municipiului Câmpulung Moldovenesc din 27 ianuarie 2022**

Şedinţa începe la orele 1200.

Se intonează Imnul de Stat.

Convocarea şedinţei a fost făcută de către primarul municipiului prin Dispoziţia primarului nr. 11/2022.

Sunt prezenţi domnii: Negură Mihăiţă – primar, Berențan Corneliu – viceprimar şi doamna Erhan Rodica – secretar general al municipiului.

Au fost invitați şi participă la şedinţă: Florescu Iuliana, Istrate Luminița, Crăciunescu Diana, Erhan – Vicol Maria Daniela, Țîmpău Erzilia, Niță Luminița, Melen Daniel, Erhan Andrei, Latiș Mihai, Latiș Mihaela și Balan Cristian.

Şedinţa este deschisă de domnul consilier local Lițu Nicolae, preşedinte de şedinţă, care dă cuvântul d-nei secretar pentru a informa asupra prezenței consilierilor locali la ședință. D-na. secretar informează plenul că sunt prezenți 15 consilieri locali; lipsesc motivat domnii consilieri locali: Boicu Bogdan, Boicu Alin și Munteanu Mircea, întârzie dl. consilier Giosan Cosmin, astfel încât şedinţa este legal constituită şi îşi poate desfăşura lucrările.

Președintele de ședință dă cuvântul domnului primar pentru a prezenta proiectul ordinii de zi:

Dl. primar prezintă ordinea de zi:

 1.Aprobarea procesului verbal al şedinţei Consiliului Local al municipiului Câmpulung Moldovenesc din 20.12.2021.

 2.Proiect de hotărâre numărul 1/10.01.2022 privind alegerea președintelui de ședință al Consiliului Local al municipiului Câmpulung Moldovenesc.

Inițiator: Primarul municipiului.

Aviz comisii: Comisia juridică.

Raport de specialitate: Direcția administrație publică și Compartiment juridic.

 3.Proiect de hotărâre numărul 2/10.01.2022 pentru validarea dispoziției primarului municipiului Câmpulung Moldovenesc nr. 514 din 22 decembrie 2021 privind aprobarea majorării bugetului local al municipiului Câmpulung Moldovenesc pe anul 2021.

 Inițiator: Primarul municipiului.

Aviz comisii: Comisia economică, Comisia urbanism, Comisia învățământ și Comisia juridică.

Raport de specialitate: Direcția economică.

 4.Proiect de hotărâre numărul 3/10.01.2022 privind modificarea Anexei la Hotărârea Consiliului Local al municipiului Câmpulung Moldovenesc nr. 56/2021 privind instituirea unor facilităţi fiscale şi aprobarea procedurii de anulare a accesoriilor aferente obligaţiilor bugetare principale restante la data de 31.03.2020 datorate bugetului local al municipiului Câmpulung Moldovenesc.

Inițiator: Primarul municipiului.

Aviz comisii: Comisia economică.

Raport de specialitate: Direcția economică și Compartiment juridic.

5.Proiect de hotărâre numărul 4/10.01.2022 privind aprobarea listei de priorități pe anul 2022 pentru repartizare, în vederea închirierii, a locuințelor aflate în administrarea municipiului Câmpulung Moldovenesc.

 Aviz comisii: Comisia juridică.

Raport de specialitate: Compartiment spațiu locativ și Compartiment juridic.

 6.Proiect de hotărâre numărul 5/10.01.2022 pentru completarea Anexei la Hotărârea Consiliului Local al municipiului Câmpulung Moldovenesc nr. 104/26.08.2021 privind aprobarea Regulamentului de organizare și funcționare al Clubului Sportiv Municipal ,,Rarăul” Câmpulung Moldovenesc.

Inițiator: Primarul municipiului.

Aviz comisii: Comisia economică și Comisia învățământ.

Raport de specialitate: Direcția economică, Clubul Sportiv Municipal ,,Rarăul” și Compartiment juridic.

 7.Proiect de hotărâre numărul 6/10.01.2022 privind aprobarea lucrărilor de interes local care se execută în anul 2022 de persoanele beneficiare de venit minim garantat.

Inițiator: Primarul municipiului.

Aviz comisii: Comisia urbanism.

Raport de specialitate: Compartiment tehnic și administrativ gospodăresc și Compartiment juridic.

 8.Proiect de hotărâre numărul 7/10.01.2022 privind aprobarea alocării unei sume din bugetul local în vederea participării Clubului Sportiv Municipal „Rarăul” Câmpulung Moldovenesc la Campionatul European de Cros inter-cluburi care va avea loc în Oeiras - Portugalia în perioada 3-7 februarie 2022.

Inițiator: Primarul municipiului.

Aviz comisii: Comisia economică și Comisia învățământ.

Raport de specialitate: Direcția economică, Club Sportiv municipal ,,Rarăul” și Compartiment juridic.

 9.Adresa nr. 5532/13.01.2022 a Camerei de Conturi Suceava, înregistrată la nr. 2 CL/17.01.2022.

 10.Adresa nr. 5703/14.01.2022 a Camerei de Conturi Suceava, înregistrată la nr. 3 CL/17.01.2022.

 11.Adresa nr. 6286/14.01.2022 a Camerei de Conturi Suceava, înregistrată la nr. 4 CL/17.01.2022.

 12.Adresa nr. 6298/14.01.2022 a Camerei de Conturi Suceava, înregistrată la nr. 5 CL/17.01.2022.

 13.Raport privind activitatea de soluționare a petițiilor adresate Consiliului Local al municipiului Câmpulung Moldovenesc în semestrul II 2021, înregistrat la nr. 747/10.01.2022.

 14.Raport privind activitatea desfășurată de asistenții personali și reprezentanții legali ai persoanelor cu handicap grav în cursul semestrului al II-lea 2021, înregistrat la nr. 627/06.01.2022.

 15.Punctul de vedere al Serviciului Patrimoniu, înregistrat la nr. 575/06.01.2022, referitor la solicitarea domnului Sologiuc Teodor - Gheorghe.

 16.Referatul Compartimentului juridic, înregistrat la nr. 1135/12.01.2022 și punctul de vedere al Compartimentului mediu, înregistrat la nr. 1313/13.01.2022, referitor la cererile formulate de către S.C. FLORCONSTRUCT S.R.L. Suceava.

 17.Adresa Spitalului de Psihiatrie Câmpulung Moldovenesc nr. 3029/16.12.2021, înregistrată la nr. 38013 din 17.12.2021.

18.Adresa Spitalului Municipal Câmpulung Moldovenesc nr. 262/07.01.2022, înregistrată la nr. 746 din 10.01.2022.

 19.Situație lunară privind activitățile realizate de persoanele beneficiare de ajutor social, conform planului de acțiuni în luna decembrie 2021, înregistrată la nr. 39111 din 30.12.2021.

 20.Diverse.

Domnul preşedinte consultă plenul dacă sunt propuneri pentru suplimentarea ordinii de zi.

Domnul primar solicită suplimentarea ordinii de zi cu un proiect de hotărâre care are caracter de urgență:

 - Proiect de hotărâre nr. 8/26.01.2022 privind aprobarea participării și a acordului pentru cofinanțare în cadrul proiectului ,,Astronomie și ecologie pentru abandonului școlar”, prin Programul Operațional Capital Uman (POCU).

 Inițiator: Primarul municipiului.

 Aviz comisii: Comisia economică.

 Raport de specialitate: Direcția economică și Compartiment juridic.

 Dl. consilier local Giosan Cosmin intră în sala de ședință.

 Dna. secretar – confirm legalitatea și urgența suplimentării ordinii de zi.

Se supune la vot suplimentarea ordinii de zi. Se votează cu 16 voturi ,,pentru”.

Se supune la vot ordinea de zi pe ansamblu. Se votează cu 16 voturi ,,pentru”.

Dna. secretar – vă reamintesc că aveți obligația legală ca la începutul ședinței să declarați dacă există vreun posibil conflict de interese ori posibile incompatibilități cu privire la proiectele de hotărâre aflate pe ordinea de zi.

 Nu sunt.

**Se trece la punctul 1 de pe ordinea de zi (Aprobarea procesului verbal al şedinţei Consiliului Local al municipiului Câmpulung Moldovenesc din 20.12.2021).**

Nu sunt obiecţii.

Se supune la vot. Se votează cu 16 voturi „pentru”.

**Se trece la punctul 2 de pe ordinea de zi (Proiect de hotărâre numărul 1/10.01.2022 privind alegerea președintelui de ședință al Consiliului Local al municipiului Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcția administrație publică și raportul de specialitate al Compartimentului juridic.

Comisia nr. 4 avizează favorabil proiectul de hotărâre.

Discuții/propuneri:

Dl. viceprimar – în urma discuțiilor și consultărilor cu ceilalți colegi, propun ca președinte de ședință pentru următoarele 3 luni pe dl. consilier Moroșan Nicolai.

Nu sunt alte propuneri.

Se supune la vot proiectul de hotărâre cu propunerea d-lui viceprimar. Se votează cu 16 voturi „pentru”.

Hotărârea a fost adoptată.

**Se trece la punctul 3 de pe ordinea de zi (Proiect de hotărâre numărul 2/10.01.2022 pentru validarea dispoziției primarului municipiului Câmpulung Moldovenesc nr. 514 din 22 decembrie 2021 privind aprobarea majorării bugetului local al municipiului Câmpulung Moldovenesc pe anul 2021).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice.

Comisiile nr. 1, nr. 2, nr. 3 și nr. 4 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 16 voturi ,,pentru”.

Hotărârea a fost adoptată.

**Se trece la punctul 4 de pe ordinea de zi (Proiect de hotărâre numărul 3/10.01.2022 privind modificarea Anexei la Hotărârea Consiliului Local** **al municipiului Câmpulung Moldovenesc nr. 56/2021 privind instituirea unor facilităţi fiscale şi aprobarea procedurii de anulare a accesoriilor aferente obligaţiilor bugetare principale restante la data de 31.03.2020 datorate bugetului local al municipiului Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice și raportul de specialitate al Compartimentului juridic.

Comisia nr. 1 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 16 voturi ,,pentru”.

Hotărârea a fost adoptată.

**Se trece la punctul 5 de pe ordinea de zi (Proiect de hotărâre numărul 4/10.01.2022 privind aprobarea listei de priorități pe anul 2022 pentru repartizare, în vederea închirierii, a locuințelor aflate în administrarea municipiului Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Compartimentului spațiu locativ și raportul de specialitate al Compartimentului juridic.

Comisia nr. 4 avizează favorabil proiectul de hotărâre.

Discuții:

Dl. președinte de ședință – acest proiect de hotărâre se va vota cu vot secret.

Dna secretar general – propune procedura de vot. Consilierii sunt de acord.

Dna. secretar general – în urma numărării voturilor avem 16 voturi ,,pentru”.

Hotărârea a fost adoptată.

**Se trece la punctul 6 de pe ordinea de zi (Proiect de hotărâre numărul 5/10.01.2022 pentru completarea Anexei la Hotărârea Consiliului Local al municipiului Câmpulung Moldovenesc nr. 104/26.08.2021 privind aprobarea Regulamentului de organizare și funcționare al Clubului Sportiv Municipal ,,Rarăul” Câmpulung Moldovenesc).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice, raportul de specialitate al Clubului Sportiv Municipal ,,Rarăul” și raportul de specialitate al Compartimentului juridic.

Comisiile nr. 1 și nr. 3 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 16 voturi „pentru”.

Hotărârea a fost adoptată.

**Se trece la punctul 7 de pe ordinea de zi (Proiect de hotărâre numărul 6/10.01.2022 privind aprobarea lucrărilor de interes local care se execută în anul 2022 de persoanele beneficiare de venit minim garantat).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice și raportul de specialitate al Compartimentului juridic.

Comisia nr. 2 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 16 voturi ,,pentru”.

Hotărârea a fost adoptată.

**Se trece la punctul 8 de pe ordinea de zi (Proiect de hotărâre numărul 7/10.01.2022 privind aprobarea alocării unei sume din bugetul local în vederea participării Clubului Sportiv Municipal „Rarăul” Câmpulung Moldovenesc la Campionatul European de Cros inter-cluburi care va avea loc în Oeiras - Portugalia în perioada 3-7 februarie 2022).**

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice, raportul de specialitate al Clubului Sportiv Municpal ,,Rarăul” și raportul de specialitate al Compartimentului juridic.

Comisiile nr. 1 și nr. 3 avizează favorabil proiectul de hotărâre.

Dl. președinte de ședință – acest proiect de hotărâre se va vota cu vot secret.

Dna secretar general – va fi aceeași procedură de vot secret.

Dna. secretar general – în urma numărării voturilor avem 16 voturi ,,pentru”.

Hotărârea a fost adoptată.

D-na secretar general – se va lua o scurtă pauză pentru discutarea și întocmirea avizului comisiei pentru proiectul de hotărâre introdus suplimentar pe ordinea de zi.

Se trece la discutarea proiectului de hotărâre introdus suplimentar pe ordinea de zi:

 1.Proiect de hotărâre nr. 8/26.01.2022 privind aprobarea participării și a acordului pentru cofinanțare în cadrul proiectului ,,Astronomie și ecologie pentru reducerea abandonului școlar”, prin Programul Operațional Capital Uman (POCU).

Se dă cuvântul domnului primar pentru a prezenta referatul de aprobare la proiectul de hotărâre.

Dă citire proiectului de hotărâre pe articole.

Se prezintă raportul de specialitate al Direcției economice și raportul de specialitate al Compartimentului juridic.

Comisia nr. 1 avizează favorabil proiectul de hotărâre.

Nu sunt discuții.

Se supune la vot proiectul de hotărâre. Se votează cu 16 voturi ,,pentru”.

Hotărârea a fost adoptată.

**Se trece la punctul 9 de pe ordinea de zi (Adresa nr. 5532/13.01.2022 a Camerei de Conturi Suceava, înregistrată la nr. 2 CL/17.01.2022).**

Discuții:

Dna. secretar general – aceste adrese au fost comunicate pentru informarea Consiliului local. Nu este necesar vot.

**Se trece la punctul 10 de pe ordinea de zi (Adresa nr. 5703/14.01.2022 a Camerei de Conturi Suceava, înregistrată la nr. 3 CL/17.01.2022).**

Nu sunt discuții.

**Se trece la punctul 11 de pe ordinea de zi (Adresa nr. 6286/14.01.2022 a Camerei de Conturi Suceava, înregistrată la nr. 4 CL/17.01.2022).**

Nu sunt discuții.

**Se trece la punctul 12 de pe ordinea de zi (Adresa nr. 6298/14.01.2022 a Camerei de Conturi Suceava, înregistrată la nr. 5 CL/17.01.2022).**

Nu sunt discuții.

**Se trece la punctul 13 de pe ordinea de zi (Raport privind activitatea de soluționare a petițiilor adresate Consiliului Local al municipiului Câmpulung Moldovenesc în semestrul II 2021, înregistrat la nr. 747/10.01.2022).**

Nu sunt discuții.

Se votează cu 16 voturi ,,pentru”.

 Raportul a fost însușit.

**Se trece la punctul 14 de pe ordinea de zi (Raport privind activitatea desfășurată de asistenții personali și reprezentanții legali ai persoanelor cu handicap grav în cursul semestrului al II-lea 2021, înregistrat la nr. 627/06.01.2022).**

Nu sunt discuții.

Se votează cu 16 voturi ,,pentru”.

 Raportul a fost însușit.

**Se trece la punctul 15 de pe ordinea de zi (Punctul de vedere al Serviciului Patrimoniu, înregistrat la nr. 575/06.01.2022, referitor la solicitarea domnului Sologiuc Teodor - Gheorghe).**

Discuții:

Dl. consilier local Sologiuc – compartimentul de specialitate a scris foarte frumos și diplomatic că gestionarea pădurilor este făcută corect și că nu se poate interzice exploatarea pe o perioadă de 10 ani, deoarece aduc venituri mari la buget în fiecare an. După cum observați gestionarea pădurilor nu a fost făcută cum ar fi trebuit, am demonstrat că au fost făcute ilegalități și nu am văzut specificat în acest raport ce măsuri au fost luate cu acel pădurar. Părerea mea este că trebuie să interzicem exploatarea pentru 10 ani pe dealul Runc. O să fac solicitări mai departe și o să vin poate în ședința următoare cu un proiect de hotărâre pe care poate îl votați cu toții pentru a ocroti muntele de deasupra Câmpulungului, unde se fac 5 competiții sportive.

Dl. primar – am fost și sunt alături de acțiunile activiștilor de mediu. Noi avem un amenajament silvic aprobat prin Consiliul local făcut de anumiți specialiști ale unor instituții ale statului pe care îl respectăm. Referitor la cele relatate de dl. consilier, vă repet că până în momentul când nu va fi finalizată ancheta, eu nu voi comenta. După sesizarea dl. consilier, primăria a înaintat o adresă către Direcția Silvică prin care solicităm să ne țină la curent cu toate măsurile luate conform contractului de administrare. În momentul când va veni răspunsul anchetei, Consiliul local va fi informat despre deciziile care au fost luate la nivelul Direcției. Noi nu putem aduce aici acel pădurar, nu suntem organ de anchetă, ci o instituție publică care inițiem proiecte de hotărâre și apoi le aprobăm.

Dl. consilier local Moroșan – noi nu avem nimic împotrivă ca acel munte ori alte zone să fie protejate, dar trebuie să ne gândim și la consecințe. Având experiența zonei protejate de pe Rarău care ne-a împiedicat și ne împiedică la implementarea unor proiecte, ne-am temut că dacă instituim și zona Runc ca zonă protejată să nu ne blocheze și alte proiecte pentru dezvoltarea societății câmpulungene. Trebuie să analizăm foarte bine înainte de a lua niște decizii, să vedem ce avantaje și dezavantaje sunt. E adevărat că aduce un profit bun, dar totuși se poate renunța la o parte din profit.

**Se trece la punctul 16 de pe ordinea de zi (Referatul Compartimentului juridic, înregistrat la nr. 1135/12.01.2022 și punctul de vedere al Compartimentului mediu, înregistrat la nr. 1313/13.01.2022, referitor la cererile formulate de către S.C. FLORCONSTRUCT S.R.L. Suceava).**

Discuții:

Dna. secretar general – vreau să vă reamintesc că la ședința de luna trecută au fost prezenți reprezentanții societății cu o cerere pentru un schimb de terenuri. Noi am amânat soluționarea cererii până la emiterea unor puncte de vedere ale compartimentelor de specialitate din primărie. Au fost prezentate aceste puncte, drept urmare ar trebui să hotărâți asupra acelei cereri, deoarece trebuie să respectăm termenele legale.

Dl. consilier local Varvaroi – atât punctele de vedere cât și răspunsul de la Agenția de Mediu sunt foarte clare și relevante.

Dl. consilier local Moroșan – eu îmi aduc aminte că majoritatea colegilor au fost împotriva schimbului de terenuri.

Dl. președinte de ședință – supunem la vot dacă sunteți de acord cu acel schimb de terenuri.

Se supune la vot. Se votează cu 16 voturi ,,împotrivă”.

Dna. secretar general – compartimentul de specialitate va comunica răspunsul și cred că sunteți de acord să-l semneze dl. președinte de ședință. Consilierii locali sunt de acord.

**Se trece la punctul 17 de pe ordinea de zi (Adresa Spitalului de Psihiatrie Câmpulung Moldovenesc nr. 3029/16.12.2021, înregistrată la nr. 38013 din 17.12.2021).**

Discuții:

Dna. secretar general – planul trebuie să aibă un aviz și presupune supunerea la vot.

Dl. consilier local Paziuc – prezintă pe scurt anumite aspecte legat de adresă.

Se supune la vot. Se votează cu 15 voturi ,,pentru”. Nu votează dl. consilier Paziuc.

**Se trece la punctul 18 de pe ordinea de zi (Adresa Spitalului Municipal Câmpulung Moldovenesc nr. 262/07.01.2022, înregistrată la nr. 746 din 10.01.2022).**

Discuții:

Dl. consilier local Paziuc – profităm de prezența dlui. manager Cosinschi și a dnei. director financiar Niga și ar fi bine să purtăm o discuție lămuritoare despre aceste stimulente și despre alte aspecte ale Spitalului.

Dna. consilier local Cocuța Piticari – când se va deschide secția de îngrijiri paleative? Consider că este destul de important să avem o astfel de secție. Referitor la criteriile de performanță am remarcat că ele sunt prevăzute în fișa postului.

Dl. consilier local Macovei – eu am înțeles că este o greșeală de exprimare, ele nu sunt stimulente, e un fel de reparație morală ca să ajungă și ei la un salariu decent, nu ca cel a unei infirmiere.

Dl. manager Cosinschi – mulțumește pentru invitație și pentru tot sprijinul acordat în anul anterior. Vreau să menționez că stimulent este un termen greșit, este o reparație a unor categorii de salariați care au fost omiși. Nu este vorba de primă, noi nu premiem acel personal. Sunt anumite persoane din Spital care au salarii mici și ei duc în spate Spitalul. Știți prea bine că în pandemie, spitalul este ca o ,,corabie pe furtună”. Aceste stimulente sunt date din veniturile proprii ale Spitalului. Noi avem aprobat în structură o secție cu 12 paturi pentru secția paleative și ne dorim foarte mult deschiderea, dar în momentul de față nu avem unde funcționa.

Dna. consilier local Cocuța Piticari – eu am speranța că împreună vom găsi soluții pentru deschiderea acestei secții.

Dl. primar – mulțumește pentru prezență și pentru lămuriri. Referitor la stimulente, ați văzut că au apărut proteste sindicale din partea personalului tesa din Spitale. Chiar la nivel înalt au recunoscut că această categorie de personal (tesa) a fost uitată la mărirea salariului. Faptul că legea spune foarte clar, Consiliul local poate să aprobe aceste stimulente din veniturile proprii ale Spitalului. Am primit o adresă de la Spital prin care ne informează că excedentul bugetar pe anul 2021 este de 2,8 milioane lei, au posibilitatea de a da aceste stimulente. Eu vă propun ca în luna februarie să avem un proiect prin care Consiliul local să aprobe acele stimulente. Este un excedent frumos și consider că a fost o gestionare bună într-un an pandemic foarte greu. Ar fi bine ca salariații dvs. să facă presiuni sindicale, astfel încât printr-o Ordonanță de Guvern să regleze acest neajuns al personalului tesa.

Dl. consilier local Varvaroi – la ședința de luna trecută am spus că astfel de cereri trebuie tratate cu celeritate și să analizăm exact care este situația reală a salariaților. S-a vorbit despre nivelul umilitor al salariilor celor din tesa, dacă facem o comparație cu salariul unui prim-ministru normal că este umilitor, dar dacă facem o comparație între directorul economic al spitalului și cel al primăriei o să observați că diferă foarte mult și nu cred că este umilitor. Sunt uimit că anul trecut nu am avut solicitări la nivel de dotări, cu atât mai mult cu cât excedentul bugetar se vedea înaintea finalizării anului. Ne-am fi așteptat să vedem pe lista de invetiții un CT, cred că suntem singurii care nu avem.

Dl. primar – noi am inițiat un proiect cu finanțare de aproape 5 milioane de euro, care în cel mai scurt timp va fi semnat inclusiv de primărie. Primul echipament de pe această listă este acel CT și vor mai fi și alte echipamente de ultimă generație.

Dl. consilier local Varvaroi – e bine că avem astfel de vești, dar deocamdată sunt doar promisiuni. Această solicitare trebuie să fie foarte clară și trebuie să avem și noi o justificare când aprobăm aceste stimulente.

Dna. director Niga – aceste stimulente se aprobă de dl. manager împreună cu comitetul director. Nu cred că este altcineva în măsură să stabilească cuantumurile, fiecare primește în funcție de activitate și salariu.

Dl. consilier local Robciuc – celelalte spitale din județ primesc stimulente?

Dna. director Niga – da, tot de venituri proprii. În perioada pandemiei noi nu am acordat, suntem și noi conștienți că dacă avem venituri acordăm. Noi nu am prins pe lista de investiții CT, deoarece este prins în acel proiect.

Dl. consilier local Robciuc – părerea mea este că ar trebui să acceptăm aceste stimulente, dacă toate spitalele acordă.

Dl. consilier local Giosan – ieri am făcut o adresă oficială către toate spitalele din județ și aștept comunicarea lor. Au fost și în anii trecuți aceste discuții legate de aceste stimulente care se acordă din veniturile proprii ale Spitalului, problemele pe care le-am ridicat sunt criteriile de acordare. Totuși sunt niște sume importante acordate timp de 6 ani.

Dna. director Niga – de 4 ani primim aceste stimulente.

Dl. consilier local Giosan – sunt sigur că sunt persoane care merită aceste stimulente, dar sunt și care nu merită. Criteriile pe care le menționați sunt prevăzute în fișa postului. Am vrea o clarificare mai în detaliu. Exact așa cum am spus și în ședința trecută ar trebui un audit extern.

Dna. director Niga – noi dăm din veniturile noastre proprii, totuși nu tot noi suntem în măsură să decidem cui le dăm? Le acordăm în funcție de atribuțiile fiecăruia.

Dna. consilier local Flutur – Spitalul este ca o ,,corabie pe furtună” permanent. Am apreciat ca fiind rezonabile acele stimulente, într-adevăr personalul tesa nu are un salariu echilibrat cu personalul medical. Eu nu sunt împotrivă și nu cred că noi putem spune cine merită ori cine nu merită. Sunt sigură că cei care au propus acele persoane au analizat toate aspectele. Mi se pare incorect ca aceste stimulente să stea la mâna Consiliului local, problema este acolo la Guvern, ei ar trebui prin lege organică să echilibreze acele salarii. Cu siguranță sunt oameni care merită, dar ar trebui făcute demersuri la nivel central, ca grila de salarii să fie modificată, că la un moment dat putem presupune că nu avem excedent.

Dl. primar – sunt de acord cu ce a spus dna. consilier Flutur. O să informez colegii de la AMR ca această problemă să fie rezolvată în acest an la nivel înalt. Faptul că Spitalul are un excedent foarte mare, înseamnă că conducerea Spitalului a gestionat și organizat cheltuielile foarte bine. Atâta timp cât au venituri proprii, consider că își merită aceste drepturi și nu suntem noi în măsură să decidem cât și cui dăm aceste stimulente. Sper ca Guvernul să rezolve această problemă, deoarece salariile personalului tesa sunt mici.

Dl. președinte de ședință - luna viitoare va fi un proiect de hotărâre.

**Se trece la punctul 19 de pe ordinea de zi (Situație lunară privind activitățile realizate de persoanele beneficiare de ajutor social, conform planului de acțiuni în luna noiembrie 2021, înregistrată la nr. 35615 din 02.12.2021).**

Nu sunt discuții.

Situația a fost însușită.

**Se trece la punctul 20 de pe ordinea de zi (Diverse).**

Discuții:

Dl. manager Cosinschi – mulțumește tuturor consilierilor care și-au spus punctul de vedere. Managerul nu poate face singur toată activitatea și de aceea este nevoie de implicare din partea tuturor. Consideră că salariații tesa merită aceste drepturi.

Dl. viceprimar – aveți în față o informare cu deszăpezirea pe luna ianuarie 2022. Aduce la cunoștința consilierilor că în toate zilele când au ieșit mașinile la deszăpezit i-a însoțit și monitorizat pe fiecare traseu. Atât la salubrizare cât și la deszăpezire se cunoaște o schimbare cu noul operator. Rugămintea mea este ca să mă anunțati când sunt probleme cu deszăpezirea ca să le putem rezolva.

Dna. Cocuța Piticari – într-adevăr s-a văzut diferența între lunile decembrie și ianuarie.

Dl. viceprimar – noi vrem să facem toate străzile, dar știți că sunt anumite trasee care sunt prioritare.

Dna. consilier Cocuța Piticari – noi ca și consilieri avem solicitări din partea cetățenilor.

Dl. viceprimar – chiar vă rog să mă anunțați, nici eu nu apuc să le fac pe toate odată.

Dl. consilier local Macovei – sunt mulți cetățeni care reclamă că sunt persoane care noaptea aduc gunoiul și le pun în tomberoanele care sunt pentru ei. Cred că sunt camere în tot orașul și se pot lua măsuri. În fața magazinelor fiecare să-și curățe gheața, nu trebuie să punem tot pe ai noștri să curățe. Ar trebui informată lumea că noi ce aprobăm în ședințele de Consiliu, întâi le discutăm în cadrul ședințelor de comisii, nu votăm doar așa.

Dl. consilier local Moroșan – sugerez primăriei să organizeze o delegație compusă din salariați ai primăriei și consilieri locali și să se deplaseze în orașul Mizil, adică în orașul de unde m-am inspirat eu la prima variantă a caietului de sarcini pentru această licitație. După cum am tot spus, acolo ridicarea gunoiului se face prin cântărire și funcționează foarte bine. Am observat că au un sistem foarte bun pentru securizarea platformelor la blocuri, cred că ar fi văzute niște lucruri bune și interesante acolo. În această perioadă știu că se lucrează la buget și poate ar trebui să prindem niște bani pentru instalarea unor stații de încărcare electrice, ca să nu riscăm să ajungem iar la urmă.

Dl. primar – am avut o întâlnire cu noul operator și mi s-a comunicat că va veni o mașină cu cântar electronic, observ că noul operator se adaptează la toate dotările pe care le-am cerut noi. Încercăm prin toate căile să intrăm într-o civilizație cu selectarea gunoiului. În buget vor fi dirijate sume mari pentru studii de fezabilitate în vederea accesării proiectelor pe fonduri europene, prioritar mobilitatea urbană și achiziționarea unor autobuze electrice. Noi am depus documente pentru 6 stații de încărcare electrice.

Dl. consilier local Varvaroi – la început, noul operator nu prea a respectat condițiile trecute în caietul de sarcini justificându-se că ei nu pot ieși pe pierdere. Dar acum mi se par deschiși la discuții și la o colaborare cât mai bună și mai benefică. Salută adresa compartimentului mediu prin care solicită să respecte caietul de sarcini prin montarea cântarului, sunt conștient că lucrurile nu sunt ușor de realizat, dar ei și-au asumat anumite aspecte. Aceste cântare ar trebui să se regăsească pe toate mașinile. Aș dori ca cei de la compartimentul de specialitate împreună cu operatorul să informeze cetățenii ce înseamnă fracție umedă, fracție uscată și cum se colectează gunoiul. Încă nu avem un program popularizat, trebuie implicare ca cetățeanul să știe.

Dna. consilier local Flutur – într-adevăr cetățenii orașului sunt extrem de neinformați. Propun să nu amânăm implementarea acelui sistem de interacțiune cu cetățeanul, nu m-am informat ce presupune, însă trebuie să comunicăm cu ei. E adevărat că acele persoane de 70 de ani nu sunt obișnuite și nu accesează facebook-ul ori site-ul primăriei, ei așteaptă să primească în cutia poștală o hârtie clară. O altă problemă sunt câinii comunitari, am alocat bani pentru adăpost și vrem să vedem o eficiență. Au fost reabilitate în oraș clădiri istorice care arată foarte frumos și cred că ar trebui montate anumite plăcuțe comemorative care să ofere informații despre semnificația acelei clădiri, aș numi ca o configurare a centrului vechi, avem atâtea fotogarfii vechi la Muzeu care ar da un farmec orașului. Tot se lucrează la buget, ar trebui alocați bani pentru amenajarea locurilor de joacă pe suprafețe mai mici, cred că avem destule spații în oraș unde să amplasăm. Nu apreciez locul de joacă de pe Platou, deoarece este amplasat în preajma unor restaurante, deși știu că este extrem de solicitat.

Dl. primar – au fost depuse documentațiile pentru parcul Eminescu și Ion Creangă, așteptăm să dea drumul la ghiduri pentru a vedea unde ne încadrăm ca să depunem proiecte. Dacă vom moderniza parcurile asta nu înseamnă că noi vom defrișa copacii seculari, vom face doar o igienizare.

Dl. consilier local Iftime – în ce stadiu este proiectul de la Stadion prin CNI?

Dl. primar – a fost semnat contractul de finanțare și câștigătorul licitației este o firmă din Câmpulung. Prezintă pe scurt investițiile care au fost făcute și care se vor face în continuare la Stadion.

Dl. consilier local Sologiuc – felicită că în sfârșit câmpulungenii văd live ședințele pe facebook. Au tot apărut în presă informații despre construirea unui Aqua Park la ieșirea din Câmpulung, puteți să ne spuneți despre ce este vorba.

Dl. primar – o să vedeți în bugetul pe anul 2022 sumele aferente studiilor de fezabilitate. Am avut o discuție cu dl. președinte al Consiliului Județean Suceava pe acest subiect și mi-a comunicat că trebuie întâi prinsă această mare investiție în strategia județeană. E o investiție pe care ne-o dorim cu toții. Este benefic că iarna avem pentru schiori pârtia și consider necesară o investiție și pentru sezonul estival.

Dl. consilier local Moroșan – care este stadiul proiectul POIM ,,apă și canalizare”?

Dl. primar – s-a finalizat prima fază și urmează a doua fază, adică scoaterea la licitație. Nici mie și cred că nici dvs. nu ne place că din 2014 încă nu s-a finalizat. Proiectele pe fonduri europene durează foarte mult timp și trebuie răbdare. Sunt anumite proceduri care trebuiesc respectate conform legislației.

Dna. consilier local Alvirescu – am discutat despre mutarea centralelor de la ANL, s-a mai făcut ceva? Domnul manager a zis că ar fi mulțumit să producă măcar apă caldă pe timpul verii.

Dl. primar - trebuie făcut întâi un proiect cu toate avizele și aprobările necesare, deoarece este vorba de aparate sub presiune. Ca procedură legală nu ne oprește nimeni să le mutăm în altă parte, dar în momentul când îi dai drumul îți trebuie o anumită documentație. Am prins în buget o anumită sumă de bani și pentru această investiție.

Dl. consilier local Maftean – știți dacă firma Fritehnic a schimbat sumele din contrat pentru agenții economici din municipiu? Toți cetățenii ar trebui să fie bine informați cum vor plăti deșeurile care le produc și cum vor fi ridicate de la fiecare în parte.

Dl. viceprimar - după cum a spus și dl. primar, zilele acestea apare mașina cu cântar și nu se încheie încă niciun contract. Se va ridica gunoiul cu bon de cântar, se face o medie și după se întocmește contractul.

Dl. primar – pe pagina de facebook a primăriei sunt toate informațiile cu privire la perioada când se pot încheia contractele. Până pe 31 martie sunt așteptați toți agenții economici și persoanele fizice să încheie contractul. Trebuie să se obișnuiască și cetățenii că trebuie să fim corecți și să plătim. Eu am cerut Poliției locale și d-lui. viceprimar să se implice în monitorizarea tuturor platformelor de gunoi și care persoană va fi prinsă că nu respectă va fi amendată drastic așa cum am procedat și cu acel copilaș care a desenat cu grafiti pe pod. Din discuțiile purtate cu noul operator, am observat că își dorește să facă treabă bună și de calitate.

Dl. consilier local Maftean – sunt sume destul de mari.

Dl. primar – așa sunt și în alte orașe. Sunt sume corecte câștigate prin licitație publică și aprobate de dvs.

Dl. consilier local Paziuc – noi suntem nemulțumiți de aplicarea acelui stas, până acum s-a ridicat prin estimare nu prin cântărire.

Dl. primar - se va rezolva această problemă. Nimeni nu a spus că trebuie să plătiți acum pe cantitatea pe care ați dato.

Dl. consilier local Paziuc – dacă noi Spitalul vom intra într-o carantină, nu vom produce acea cantitate de gunoi care este trecută în contract.

Dl. primar – ați semnat contractul?

Dl. consilier Paziuc – încă nu.

Dl. primar – haideți să așteptăm să vină mașina cu cântar electronic și pe urmă vom mai discuta pe acest subiect. Noi de la primărie ne dăm silința să facem totul online, dar trebuie să înștiințăm și cetățenii în scris. Să facem pliante și să le punem în cutia poștală pentru cei care sunt mai în vârstă ca să știe exact ce se întâmplă cu noua firmă.

Dl. consilier local Varvaroi – nu este normal să se plătească o anumită cantitate de gunoi, nimeni nu te poate obliga să produci atâta gunoi. Vorba d-lui. primar, haideți să așteptăm să vedem ce se va întâmpla. Acele contracte care au fost puse în fața agenților economici mi se par un pic cam deplasate, acel stas se referă la gunoiul compactat, nu la gunoiul estimat de șofer. În ce stadiu este proiectul de pe Valea Seacă?

Dl. primar – am trimis toată documentația reactualizată și așteptăm să ne cheme la Compania Națională de Investiții. După ce vom primi avizul, proiectul se va aproba prin hotărâre de guvern.

Dl. consilier local Paziuc – aveți vreo informație de restaurantul care se va construi la pârtie?

Dl. primar – contractul este semnat cu o firmă din Suceava, în curând va preda documentația și sperăm ca în primăvară să începem construirea acelui restaurant la baza pârtiei, unde este actualul garaj. Se vor achiziționa încă 5 tunuri de zăpadă. Bugetul este pus pe site-ul primăriei, sperăm ca până pe 8 – 9 februarie să aprobăm bugetul. Am avut și noi un excedent frumos, am primit bani de la Consiliul Județean și de la Guvernul României, avem un buget bunișor.

Nemaifiind alte probleme, domnul preşedinte declară închise lucrările şedinţei ordinare.

Drept pentru care s-a încheiat prezentul proces-verbal.

Şedinţa se încheie la orele 1415.

|  |  |  |
| --- | --- | --- |
| **PREŞEDINTE DE ŞEDINŢĂ,****Lițu Nicolae** |  | **SECRETAR GENERAL,****Erhan Rodica****Întocmit,**Ropcean Luminița Georgeta |